Document ID: 32000L0063

Οδηγία 2000/63/ΕΚ της Επιτροπής
της 5ης Οκτωβρίου 2000
για την τροποποίηση της οδηγίας 96/77/ΕΚ περί θεσπίσεως ειδικών κριτηρίων καθαρότητας για τα πρόσθετα τροφίμων πλην των χρωστικών και των γλυκαντικών υλών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/107/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθεσιών των κρατών μελών σχετικά με τα πρόσθετα που επιτρέπεται να χρησιμοποιούνται στα τρόφιμα τα οποία προορίζονται για ανθρώπινη διατροφή(1), όπως τροποποιήθηκε από την οδηγία 94/34/ΕΚ του Ευρωπαϊκού Κοινοβουλίου και του Συμβουλίου(2), και ιδίως το άρθρο 3 παράγραφος 3 στοιχείο α),
Μετά από διαβούλευση με την επιστημονική επιτροπή για την ανθρώπινη διατροφή,
Εκτιμώντας τα ακόλουθα:
(1) Είναι αναγκαίο να θεσπιστούν κριτήρια καθαρότητας για όλα τα πρόσθετα πλην των χρωστικών και γλυκαντικών υλών που αναφέρονται στην οδηγία 95/2/ΕΚ του Ευρωπαϊκού Κοινοβουλίου και του Συμβουλίου, της 20ής Φεβρουαρίου 1995, για τα πρόσθετα τροφίμων πλην των χρωστικών και των γλυκαντικών υλών(3), όπως τροποποιήθηκε τελευταία από την οδηγία 98/72/ΕΚ(4).
(2) Η οδηγία 96/77/ΕΚ της Επιτροπής, της 2ας Δεκεμβρίου 1996, περί θεσπίσεως ειδικών κριτηρίων καθαρότητας για τα πρόσθετα τροφίμων πλην των χρωστικών και των γλυκαντικών υλών(5), όπως τροποποιήθηκε από την οδηγία 98/86/ΕΚ(6), θεσπίζει κριτήρια καθαρότητας για ορισμένα πρόσθετα τροφίμων· η εν λόγω οδηγία θα πρέπει τώρα να συμπληρωθεί με κριτήρια καθαρότητας για τα υπόλοιπα πρόσθετα τροφίμων που αναφέρονται στην οδηγία 95/2/ΕΚ.
(3) Είναι αναγκαίο, υπό το φως των τεχνικών εξελίξεων, να τροποποιηθούν τα κριτήρια καθαρότητας που προβλέπονται στην οδηγία 96/77/ΕΚ για τη βουτυλοϋδροξυανισόλη (BHA). Είναι συνεπώς αναγκαίο να προσαρμοστεί αυτή η οδηγία.
(4) Είναι αναγκαίο να ληφθούν υπόψη οι προδιαγραφές και οι αναλυτικές τεχνικές για τα πρόσθετα Codex Alimentarius που έχει καταρτίσει η κοινή επιτροπή εμπειρογνωμόνων του FAO/WHO για τα πρόσθετα τροφίμων (JECFA).
(5) Σε περίπτωση κατά την οποία τα πρόσθετα τροφίμων παρασκευάζονται με μεθόδους παραγωγής ή από πρώτες ύλες σημαντικά διαφορετικές από εκείνες που καλύπτει η αξιολόγηση της επιστημονικής επιτροπής τροφίμων ή διαφέρουν από τα αναφερόμενα στην παρούσα οδηγία, πρέπει να παραπέμπονται για πλήρη αξιολόγηση στην εν λόγω επιτροπή με ιδιαίτερη έμφαση στα κριτήρια καθαρότητας.
(6) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής τροφίμων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 96/77/ΕΚ τροποποιείται ως ακολούθως:
1. Στο παράρτημα, το κείμενο για το Ε 320 - βουτυλοϋδροξυανισόλη (BHA) αντικαθίσταται από το κείμενο του παραρτήματος Ι της παρούσας οδηγίας.
2. Στο παράρτημα προστίθεται το κείμενο του παραρτήματος ΙΙ της παρούσας οδηγίας.
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από τις 31 Μαρτίου 2001. Πληροφορούν αμέσως σχετικά την Επιτροπή.
2. Όταν τα κράτη μέλη θεσπίζουν τις εν λόγω διατάξεις, αυτές πρέπει να περιλαμβάνουν αναφορά στην παρούσα οδηγία ή να συνοδεύονται από σχετική αναφορά κατά την επίσημη δημοσίευσή τους. Ο τρόπος αναφοράς καθορίζεται από τα κράτη μέλη.
3. Επιτρέπεται μέχρις εξαντλήσεως των αποθεμάτων η εμπορία προϊόντων που δεν ανταποκρίνονται μεν στην παρούσα οδηγία αλλά έχουν διατεθεί στην αγορά ή επισημανθεί πριν από τις 31 Μαρτίου 2001
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 5 Οκτωβρίου 2000.

Labels: 0
3
15
17